CELEX: 42020X0176
Language: da
Date: 2020-02-07 00:00:00
Title: FN-regulativ nr. 126 — Ensartede forskrifter for godkendelse af opdelingsanordninger til beskyttelse af passagerer mod bagageforskydning, leveret som ikke-originalt udstyr til køretøjer [2020/176]

7.2.2020   
            
            
               DA
            
            
               Den Europæiske Unions Tidende
            
            
               L 35/37
            
         
      Kun de originale FN/ECE-tekster har retlig virkning i henhold til folkeretten. Dette regulativs nuværende status og ikrafttrædelsesdato bør kontrolleres i den seneste version af FN/ECE's statusdokument TRANS/WP.29/343/, der findes på adressen: http://www.unece.org/trans/main/wp29/wp29wgs/wp29gen/wp29fdocstts.html
      FN-regulativ nr. 126 — Ensartede forskrifter for godkendelse af opdelingsanordninger til beskyttelse af passagerer mod bagageforskydning, leveret som ikke-originalt udstyr til køretøjer [2020/176]
      Ikrafttrædelsesdato: 9. november 2007
      INDHOLDSFORTEGNELSE
      REGULATIV
      1.   Anvendelsesområde
      2.   Definitioner
      3.   Ansøgning om godkendelse
      4.   Mærkninger
      5.   Godkendelse
      6.   Krav
      7.   Produktionens overensstemmelse
      8.   Sanktioner i tilfælde af produktionens manglende overensstemmelse
      9.   Ændringer af typen af opdelingsanordning
      10.   Endeligt ophør af produktionen
      11.   Brugsanvisning
      12.   Navne og adresser på de tekniske tjenester, der er ansvarlige for udførelse af godkendelsesprøvningerne, og på de typegodkendende myndigheder
      BILAG
      1.   Meddelelse
      2.   Udformning af godkendelsesmærker3.   Fremgangsmåde ved prøvning af anordninger til beskyttelse af personer i køretøjet mod bagageforskydningTillæg 1 — Slædedecelerationskorridor som funktion af tiden
      Tillæg 2 — Placering af type 1 og type 2 prøveblokke i forhold til prøvningsrammen
      Tillæg 3 — Planet for opdelingsanordningens maksimale udbøjning
      4.   Eksempel på apparatur til prøvning af opdelingsanordningers styrke
      1.   ANVENDELSESOMRÅDE
      Dette regulativ finder anvendelse på anordninger, som har til formål at beskytte personer i køretøjet mod faren ved bagageforskydning mod køretøjets siddepladser ved en frontal kollision, i køretøjer af klasse M1 (1), som leveres som ikke-originalt udstyr til køretøjet.
      2.   DEFINITIONER
      I dette regulativ forstås ved:
      2.1.   »opdelingsanordning«: dele eller anordninger, der ud over ryglænene skal beskytte passagerer mod bagageforskydning
      2.2.   »ikkeoriginalt udstyr til køretøjet«: en opdelingsanordning, som ikke tilbydes af køretøjsfabrikanten som standard- eller ekstraudstyr, og som er beregnet til den anvendelse i køretøjet, som fabrikanten af opdelingsanordningen har angivet
      2.3.   »godkendelse af en opdelingsanordning«: godkendelse af en type opdelingsanordning for så vidt angår dens styrke, udformning og egenskaber
      2.4.   »type opdelingsanordning«: kategori af opdelingsanordning, som indbyrdes ikke frembyder væsentlige forskelle med hensyn til:
      2.4.1.   opbygning, form, mål, materialer og masse af opdelingsanordningen, som dog kan være forskellige med hensyn til betræk og farve
      2.4.2.   type og mål for opdelingsanordningens indstillings-, låse- og forankringssystem
      2.4.3.   den af godkendelsesansøgeren foreskrevne specifikke køretøjsanvendelse
      2.5.   »sæde«: se punkt 2.3. og 2.4. i regulativ nr. 17
      2.6.   »forankring«: det system, hvormed opdelingsanordningen er fastgjort til køretøjets konstruktion, herunder de berørte dele af køretøjets konstruktion
      2.7.   »indstillingsanordning«: en anordning, hvormed opdelingsanordningen eller dele heraf kan indstilles, således at det passer til det af ansøgeren anbefalede sted i det/de foreskrevne køretøj(er) og placering i det/de foreskrevne køretøj(er)
      2.8.   »låsesystem«: en anordning, der sikrer fastholdelse af opdelingsanordningen og dele deraf i brugsstillingen
      2.9.   »mellemkonstruktion«: en komponent, hvormed opdelingsanordningen fastgøres til det foreskrevne køretøj, men som ikke udgør en forankring.
      3.   ANSØGNING OM GODKENDELSE
      3.1.   Ansøgning om godkendelse af en type opdelingsanordning indgives af indehaveren af varemærket eller af dennes bemyndigede repræsentant.
      3.2.   Ansøgningen ledsages af:
      3.2.1.   En teknisk beskrivelse af opdelingsanordningen, hvori de anvendte tekstiler og stive dele specificeres, og tegninger af de dele, som udgør opdelingsanordningen. Tegningerne skal vise, hvor godkendelsesnummer og tillægssymbol tænkes anbragt i forhold til godkendelsesmærkets cirkel.
      I beskrivelsen specificeres, hvilke køretøjstyper opdelingsanordningen kan anvendes til samt fastgørelsespunkternes placering i køretøjerne.
      3.2.2.   En tegning, der viser den påtænkte montering af opdelingsanordninger i køretøjstyper og placeringen af disse, herunder nødvendige dimensioner, for at lette placeringen af prøveblokke, forankringspunkter i køretøjets konstruktion, mellemkonstruktioner, sæder og beklædningspaneler, som kan være påkrævet i henhold til bilag 3, punkt 2.
      3.2.3.   Tre prøver af typen af opdelingsanordning, heraf en til referenceformål.
      3.2.4.   Prøver af de anvendte materialer i de mængder, der kræves af den tekniske tjeneste, som udfører godkendelsesprøvningerne.
      3.2.5.   Prøver af sæder, mellemkonstruktioner og beklædningspaneler, som er nødvendige i forbindelse med de prøvninger, som er foreskrevet i bilag 3, punkt 2.4 og 2.6.
      3.2.6.   Den tekniske tjeneste, der udfører prøverne med henblik på typegodkendelse, kan udbede sig flere prøver.
      4.   MÆRKNINGER
      Prøveeksemplarerne af en type opdelingsanordning, som indleveres til typegodkendelse i overensstemmelse med punkt 3. ovenfor, skal på let læselig og ikke sletbar vis være forsynet med fabrikantens navn, initialer eller fabriks- eller varemærke.
      5.   GODKENDELSE
      5.1.   Hvis prøveeksemplarerne af en type opdelingsanordning, som er indleveret i overensstemmelse med bestemmelserne i punkt 3, opfylder kravene i punkt 6 nedenfor, meddeles godkendelse.
      5.2.   Der tildeles et godkendelsesnummer til hver godkendt type. De første to cifre (i øjeblikket 00, svarende til regulativet i dets oprindelige form) angiver den serie ændringer, som omfatter de seneste vigtige tekniske ændringer af regulativet på godkendelsens udstedelsestidspunkt. Samme kontraherende part kan ikke tildele samme nummer til en anden opdelingsanordning.
      5.3.   Underretning om godkendelse eller udvidelse eller nægtelse af godkendelse af en type opdelingsanordning i henhold til dette regulativ gives de kontraherende parter i overenskomsten af 1958, som anvender dette regulativ, ved hjælp af en meddelelse, der er i overensstemmelse med modellen i bilag 1 til dette regulativ.
      5.4.   Enhver opdelingsanordning, som er i overensstemmelse med en type, som er godkendt efter dette regulativ, skal på et let synligt og let tilgængeligt sted, der er angivet i godkendelsesattesten, være påført et internationalt godkendelsesmærke bestående af følgende:
      5.4.1.   en cirkel, der omgiver bogstavet »E« efterfulgt af kendingsnummeret for det land, der har meddelt godkendelsen (2)
      
      5.4.2.   godkendelsesnummeret til højre for cirklen, som angivet i punkt 5.4.1.
      5.5.   Godkendelsesmærket skal være let læseligt og må ikke kunne slettes.
      5.6.   Godkendelsesmærket anbringes på opdelingsanordningen af fabrikanten.
      5.7.   I dette regulativs bilag 2 gives eksempler på udformning af godkendelsesmærker.
      6.   KRAV
      6.1.   Prøvninger
      Opdelingsanordninger prøves i overensstemmelse med de prøvningsmetoder, som er beskrevet i bilag 3.
      Opdelingsanordninger, som i henhold til punkt 3.2.1 kan anvendes til mere end ét køretøj eller mere end én foreskrevet placering i et angivet køretøj, skal for alle foreskrevne køretøjers og placeringers vedkommende overholde de krav, som er beskrevet i bilag 3.
      6.2.   Specifikationer
      6.2.1.   Opdelingsanordninger skal ved den i punkt 6.1 foreskrevne prøvning kunne modstå en så stor belastning, at deres evne til at beskytte personer i køretøjet mod bagageforskydning ved frontalkollisioner påvises.
      Kravet anses for at være opfyldt, hvis prøveblokkens eller -blokkenes forskydning fremad er mindre end 300 mm på den anden side af Y-Y-planet, vist i bilag 3, tillæg 3, som er vinkelret på længdeaksen for den køretøjsspecifikke montering, som dannes af ryglænenes bageste kant lige foran opdelingsanordningen justeret i overensstemmelse med bilag 3 punkt 2.7, medmindre fabrikanten over for den tekniske tjeneste, som er ansvarlig for udførelsen af godkendelsesprøvninger, kan godtgøre, at forskydninger fremad, der overstiger 300 mm, ikke øger risikoen for, at personer i køretøjet pådrager sig alvorlige kvæstelser i forbindelse med frontal kollision.
      Opdelingsanordningen må ikke rives ud af nogen af dens forankringspunkter. Efter prøvningen må personer i køretøjet ikke kunne komme i berøring med skarpe kanter på opdelingsanordnings stive dele, som kan medføre personskade.
      6.2.2.   Den samlede opdelingsanordning må ikke frembyde farlige ujævnheder eller skarpe kanter, der kan øge skadesrisikoen for personer i køretøjet. Stive dele i opdelingsanordningen eller mellemkonstruktionerne, som består af materiale med en shore-A-hårdhed på over 50, og som personer i køretøjet kan komme i kontakt med ved kollision, skal have en overflade, som er afsluttet med runde kanter med en kurveradius på mindst 3,2 mm.
      7.   PRODUKTIONENS OVERENSSTEMMELSE
      Procedurerne til sikring af produktionens overensstemmelse skal være i overensstemmelse med dem, der er fastlagt i overenskomstens tillæg 2 (E/ECE/324-E/ECE/TRANS/505/Rev.2), idet følgende forskrifter finder anvendelse:
      7.1.   Enhver opdelingsanordning, der er godkendt i henhold til dette regulativ, skal være således fremstillet, at det svarer til den godkendte type, idet det skal opfylde de krav, der er fastlagt i punkt 6 ovenfor.
      7.2.   De kompetente myndigheder, som udstedte typegodkendelsen, kan på et hvilket som helst tidspunkt kontrollere de overensstemmelseskontrolmetoder, som benyttes i de enkelte produktionsenheder. Den normale hyppighed af sådan efterprøvning er én gang årligt. Myndighederne kan desuden foretage stikprøver på seriefremstillede opdelingsanordninger i overensstemmelse med de krav, som er fastlagt i punkt 6 herover.
      8.   SANKTIONER I TILFÆLDE AF PRODUKTIONENS MANGLENDE OVERENSSTEMMELSE
      8.1.   Godkendelser, som er meddelt for en type opdelingsanordning i henhold til dette regulativ, kan inddrages, hvis forskrifterne i punkt 6 ovenfor ikke er opfyldt, eller hvis anordningen ikke består de i punkt 6 foreskrevne prøvninger.
      8.2.   Hvis en kontraherende part, som anvender dette regulativ, inddrager en godkendelse, som den tidligere har meddelt, skal den straks underrette de øvrige kontraherende parter, der anvender dette regulativ, herom ved hjælp af en formular svarende til modellen i bilag 1 til dette regulativ.
      9.   ÆNDRINGER AF TYPEN AF OPDELINGSANORDNING
      9.1.   Enhver ændring af en opdelingsanordningstype eller det/de køretøj(er) og monteringsplacering(er), som den skal anvendes til, skal meddeles den typegodkendende myndighed, som godkendte den pågældende type opdelingsanordning. Denne myndighed kan da enten:
      9.1.1.   vurdere, at de foretagne ændringer ikke har en væsentlig negativ virkning, og at opdelingsanordningen under alle omstændigheder stadig opfylder kravene, eller
      9.1.2.   vurdere, at ændringerne er ubetydelige for de resultater, som er angivet i punkt 6 ovenfor, hvilket skal bekræftes af tekniske oplysninger, som indgives af fabrikanten, eller
      9.1.3.   rekvirere en yderligere prøvningsrapport fra den tekniske tjeneste, som forestår prøvningen.
      9.2.   Godkendelse eller nægtelse af godkendelse skal sammen med detaljer om ændringerne meddeles i henhold til fremgangsmåden beskrevet i afsnit 5.3 ovenfor til de kontraherende parter, der anvender dette regulativ.
      9.3.   Den kompetente myndighed, som udsteder udvidelse af en godkendelse, tildeler udvidelsen et serienummer og underretter de andre parter i 1958-overenskomsten, der anvender dette regulativ, herom ved hjælp af en meddelelse svarende til modellen i bilag 1 til dette regulativ.
      10.   ENDELIGT OPHØR AF PRODUKTIONEN
      Hvis indehaveren af godkendelsen endeligt indstiller produktionen af en anordning, som er godkendt i henhold til dette regulativ, skal han underrette den myndighed, som har meddelt godkendelsen, herom. Efter modtagelse af den pågældende meddelelse underretter myndigheden de andre parter i 1958-overenskomsten, som anvender dette regulativ, ved hjælp af en meddelelse, der svarer til modellen i bilag 1 til dette regulativ.
      11.   BRUGSANVISNING
      Hver opdelingsanordning skal ledsages af vejledning vedrørende de efterfølgende punkter udformet på det eller de sprog, som anvendes i den medlemsstat, i hvilket den påregnes udbudt til salg.
      11.1.   monteringsvejledning, som angiver, hvilke køretøjstyper sættet passer til og den korrekte metode for fastgørelse af sættet i køretøjet
      11.2.   brugsanvisning, som giver nærmere vejledning til sikring af, at brugeren får størst udbytte af opdelingsanordningen. I disse instruktioner bør følgende angives:
      
                  a)
               
               
                  vigtigheden af, at opdelingsanordningen anvendes på alle ture, hvor der transporteres bagage
               
            
                  b)
               
               
                  den korrekte indstilling og placering af opdelingsanordningen
               
            
                  c)
               
               
                  betjening af eventuelle justerings- og/eller låsesystemer, som er indbygget i opdelingsanordningen
               
            
                  d)
               
               
                  anbefalet placering af bagage og fastholdelse heraf i bagagerummet i de(n) køretøjstype(r), som opdelingsanordningen er beregnet til
               
            
                  e)
               
               
                  nødvendigheden at, at beskadigede opdelingsanordninger udskiftes.
               
            12.   Navne og adresser på de tekniske tjenester, der er ansvarlige for udførelse af godkendelsesprøvningerne, og på de typegodkendende myndigheder
      De kontraherende parter i overenskomsten, som anvender dette regulativ, meddeler De Forenede Nationers sekretariat navne og adresser på de tekniske tjenester, som er ansvarlige for udførelse af godkendelsesprøvninger, og på de typegodkendende myndigheder, som meddeler typegodkendelser, og hvortil meddelelser udstedt i andre lande om godkendelse eller udvidelse, nægtelse eller inddragelse af godkendelse skal sendes.
      
         (1)  Som defineret i den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev.6, afsnit 2
      
         (2)  Kendingsnumrene for de kontraherende parter i overenskomsten af 1958 er angivet i bilag 3 til den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev. 6 - http://www.unece.org/trans/main/wp29/wp29wgs/wp29gen/wp29resolutions.html
   
   
      
         BILAG 1
         MEDDELELSE
         (største format: A4 (210 × 297 mm))
         
                     
                        
                      (1)
                  
                  
                     Udstedt af:
                  
                  
                     Myndighedens navn:
                  
               
                      
                  
                  
                     …
                  
               
                      
                  
                  
                     …
                  
               
            
         
                     vedrørende (2):
                  
                  
                     Meddelelse af godkendelse
                  
               
                      
                  
                  
                     Udvidelse af godkendelse
                  
               
                      
                  
                  
                     Nægtelse af godkendelse
                  
               
                      
                  
                  
                     Inddragelse af godkendelse
                  
               
                      
                  
                  
                     Endeligt ophør af produktionen
                  
               af en type opdelingsanordninger i henhold til regulativ nr. 126
         
                     Godkendelse nr.: …
                  
                  
                     Udvidelse nr.: …
                  
               
            1.   
            
               Opdelingsanordningens handelsnavn eller mærke: …
            
         
         
            2.   
            
               Særlig anvendelse til køretøjstype(r): …
            
         
         
            3.   
            
               Fabrikantens navn og adresse: …
            
         
         
            4.   
            
               Navn og adresse på fabrikantens eventuelle repræsentant: …
            
         
         
            5.   
            
               Beskrivelse af opdelingsanordningen: …
            
         
         
            6.   
            
               Beskrivelse af indstillings- og låsesystemet for opdelingsanordningen og dele heraf: …
            
         
         
            7.   
            
               Beskrivelse af opdelingsanordningens placering(er) i køretøjstypen/køretøjstyperne: …
            
         
         
            8.   
            
               Beskrivelse af forankringer og forankringsmaterialer, som leveres sammen med opdelingsanordningen:…
            
         
         
            9.   
            
               Opdelingsanordningen indgivet til godkendelse den (dato): …
            
         
         
            10.   
            
               Teknisk tjeneste, som er ansvarlig for udførelse af godkendelsesprøvningen: …
            
         
         
            11.   
            
               Dato på rapport udstedt af denne tjeneste: …
            
         
         
            12.   
            
               Nr. på rapport udstedt af den tekniske tjeneste: …
            
         
         
            13.   
            
               Bemærkninger: …
            
         
         
            14.   
            
               Godkendelse meddelt/nægtet/udvidet/inddraget  (2)
               
            
         
         
            15.   
            
               Begrundelse(er) for udvidelse (i givet fald): …
            
         
         
            16.   
            
               Godkendelsesmærkets placering på opdelingsanordningen: …
            
         
         
            17.   
            
               Sted: …
            
         
         
            18.   
            
               Dato: …
            
         
         
            19.   
            
               Underskrift: …
            
         
         
            20.   
            Følgende dokumenter, der er forsynet med ovennævnte godkendelsesnummer, er vedlagt som bilag:
            
                        a)
                     
                     
                        tegninger, diagrammer og planer over opdelingsanordningen, dens forankring i køretøjet, systemer til indstilling af opdelingsanordningen og dele deraf samt dens låsesystemer
                     
                  
                        b)
                     
                     
                        fotografier af opdelingsanordningen, dens forankringer, justeringssystemer og komponenter og dens låsesystemer.
                     
                  
         
            (1)  Kendingsnummer for det land, der har meddelt, udvidet, nægtet eller inddraget godkendelsen (se godkendelsesforskrifter i regulativet).
         
            (2)  Det ikke gældende overstreges.
      
   
   
      
         BILAG 2
         UDFORMNING AF GODKENDELSESMÆRKER
         (se regulativets punkt 5.4)
         OPDELINGSANORDNING
         a = min. 8 mm
         Ovennævnte godkendelsesmærke, der er påmonteret en opdelingsanordning, angiver, at den pågældende type opdelingsanordning med hensyn til styrke er godkendt i Nederlandene (E4) i henhold til regulativ nr. 126 med godkendelsesnummer 002439. De to første cifre i godkendelsesnummeret angiver, at regulativet ikke er ændret.
         
            Bemærk:
         Godkendelsesnummeret og tillægssymbol(er) dertil skal placeres tæt på cirklen og enten over eller under bogstavet »E« eller til venstre eller højre for det bogstav. Cifrene i godkendelsesnummeret skal være placeret på samme side af bogstavet »E« og vendt i samme retning. Brugen af romertal som godkendelsesnumre bør undgås for at hindre sammenblanding med andre symboler.
      
   
   
      
         BILAG 3
         FREMGANGSMÅDE VED PRØVNING AF ANORDNINGER TIL BESKYTTELSE AF PERSONER I KØRETØJET MOD BAGAGEFORSKYDNING
         1.   PRØVEBLOKKE
         Stive blokke, hvor inertiens centrum ligger i det geometriske centrum.
         Type 1
         
                     Dimensioner
                  
                  
                     :
                  
                  
                     300 mm × 300 mm × 300 mm
                  
               Alle kanter og hjørner afrundes til 20 mm
         
                     Masse
                  
                  
                     :
                  
                  
                     18 kg
                  
               Type 2
         
                     Dimensioner
                  
                  
                     :
                  
                  
                     500 mm × 350 mm × 125 mm
                  
               Alle kanter og hjørner afrundes til 20 mm
         
                     Masse
                  
                  
                     :
                  
                  
                     10 kg
                  
               2.   FORBEREDELSE AF PRØVNINGERNE
         2.1.   Opdelingsanordningen skal være monteret på en stiv ramme med det af fabrikanten leverede fastgørelsesudstyr. Den stive ramme skal omfatte et stift vandret plan »E« (jf. bilag 4), placeret i et niveau svarende til det niveau, som køretøjets normale bagagerumsbund befinder sig i. Fastgørelsespunkterne A, B, C og D skal gengive geometrien i de oprindelige forankringspunkter i køretøjet som angivet i punkt 3.2.2 i godkendelsesansøgningen, målt fra referencepunktet »E«.
         Hvis ansøgeren om godkendelse har anvist flere forskellige monteringsplaceringer, vælges den mest ugunstige placering efter aftale med den tekniske tjeneste
         Alle fastgørelsesgjorder, mellemkonstruktioner og udstyr monteres i overensstemmelse med godkendelsesansøgerens anvisninger.
         2.2.   Den i punkt 2.1 beskrevne prøveopstillings effektive bund skal gengive niveauet for forankringspunkterne A, B, C og D, således at det svarer til forholdet mellem de faktiske forankringspunkter og den effektive bagagerumsbund i den påtænkte montering, som beskrevet i dette regulativs punkt 3.2.2.
         2.3.   Der skal placeres to type 1-prøveblokke på overfladen »E« af den stive ramme.
         2.3.1.   For at bestemme prøveblokkenes placering i længderetningen skal de først placeres således, at deres forside rører opdelingsanordningen, og at deres nederste overflade er anbragt på det vandrette plan »E« af den stive ramme. Derefter bevæges de baglæns og parallelt på den stive rammes langsgående midterplan 200 mm i vandret retning. Det skal sikres, at prøveblokkene i denne position ikke kan bevæge sig baglæns. Hvis den montering, som er beskrevet i punkt 3.2.2 i dette regulativ, ikke i det pågældende køretøj gør det muligt at bevæge de to type-1 blokke 200 mm, bevæges de så langt som muligt ved den foreskrevne montering i køretøjet. Afstanden mellem den stive rammes langsgående midterplan og den side på hver prøveblok, som vender indad, skal være 25 mm for at opnå en afstand på 50 mm mellem begge prøveblokke, jf. tillæg 2 til dette bilag.
         2.3.2.   Anbefalede monteringer i køretøjer, jf. punkt 3.2.2 i dette regulativ, bag hvilke der ikke kan placeres type-1 prøveblokke, prøves uden disse.
         2.3.3.   Den stive ramme monteres med en fast hævet prøvebund, der har en lasteoverflade, som placerer type 2-prøveblokkens tyngdepunkt midt mellem det tilstødende ryglæns øverste kant direkte foran opdelingsanordningen (uden at der tages højde for nakkestøtter) og tagforingens nederste kant, direkte over dette punkt (X-X i bilag 3, tillæg 2), som defineret i punkt 3.2.2 i dette regulativ. Der anbringes en type 2-prøveblok med den største overflade på 500 × 350 mm mod den hævede bund og placeret centralt i forhold til den stive rammes længdeakse, og dens overflade på 500 × 125 mm vendes fremad og skal være i direkte kontakt med opdelingsanordningen. Opdelingsanordninger bag hvilke der ikke kan placeres en type-2 prøveblok, prøves uden denne, jf. tillæg 2 til dette bilag.
         2.4.   Hvis opdelingsanordningens fastgørelsespunkter er fastgjort til en mellemkonstruktion i den foreskrevne monteringsposition (f.eks. et ryglæn, pyntelister osv.) monteres disse mellemliggende komponenter på den stive ramme med de af fabrikanten angivne fastgørelsesdele.
         2.5.   Hvis opdelingsanordningen i den foreskrevne montering på den stive prøveramme ikke har nogen konstruktion, som befinder sig i en afstand på mindre end 400 mm fra det vandrette plan »E« (bilag 4), kan prøvningen udføres uden type-1 prøveblokkene.
         2.6.   Hvis køretøjets dele som f.eks. metalkarosseri, sæder, beklædningspaneler osv. påvirker opdelingsanordningens forskydning fremad, kan disse dele monteres på den stive ramme, som er beskrevet i punkt 2.1, men dette skal på fabrikantens anmodning ske i den position, som bedst muligt repræsenterer deres placering i køretøjet i forhold til opdelingsanordningen, som foreskrevet i punkt 3.2.2 i dette regulativ. Med undtagelse af længdejusterbare passagersæder, skal disse positioner, såfremt de kan indstilles i køretøjet (f.eks. de bageste ryglæn), indstilles i den position, som giver den mindste påvirkning af opdelingsanordningens forskydning fremad.
         2.7.   Såfremt opdelingsanordningens forskydning fremad begrænses af et længdejusterbart sæde, skal sådanne sæder på fabrikantens anmodning, hvis de er monteret på den i punkt 2.1 beskrevne stive ramme, indstilles højst 10 mm fra den laveste bageste indstilling, mens ryglænet, såfremt det er justerbart, indstilles så tæt på 25° som muligt. Hvis der er monteret nakkestøtter, skal disse placeres i den laveste indstilling.
         3.   PRØVNING
         Prøverammen og de elementer, der er monteret på den, jf. punkt 2.1, 2.2, 2.3.1, 2.3.3, 2.4, 2.6 og 2.7, fastgøres sikkert til en prøveslæde, som decelereres fra en begyndelseshastighed til stilstand, idet slæden og den påmonterede ramme udsættes for en deceleration, der ligger inden for de øvre og nedre grænser, som er angivet grafisk i tillæg 1 til bilag 3.
      
   
   
      
         TILLÆG 1
         SLÆDEDECELERATIONSKORRIDOR SOM FUNKTION AF TIDEN
         (Frontalkollision)
         
            
      
   
   
      
         TILLÆG 2
         POSITION AF PRØVEBLOKKE AF TYPE 1 OG TYPE 2 I FORHOLD TIL PRØVNINGSRAMMEN
         
            
      
   
   
      
         TILLÆG 3
         PLANET FOR OPDELINGSANORDNINGENS MAKSIMALE UDBØJNING
         
            
      
   
   
      
         BILAG 4
         EKSEMPEL PÅ APPARATUR TIL PRØVNING AF OPDELINGSANORDNINGERS STYRKE